Twee skietvoorvalle binne ure in Gauteng(Argieffoto: SA Polisie) ’n Man is ernstig gewond toe hy Dinsdag buite ’n huis in Germiston aan die Oos-Rand geskiet is. Ineke van Huyssteen, woordvoerder van ER24, sê paramedici is kort voor 16:30 na ’n skietvoorval in Lambton ontbied. Volgens Van Huysteen het paramedici met hul aankoms op die toneel ’n gewonde man op die sypaadjie buite ’n huis aangetref. Die man het skietwonde aan sy bors en arm opgedoen. Die man is na ’n hospitaal gehaas vir mediese behandeling. Nog twee mense is ure later in ’n skietvoorval gewond – dié keer in Randburg. Volgens Van Huysteen is paramedici Dinsdag voor 23:30 na ’n toneel in North Riding ontbied, waar hulle met hul aankoms ’n gewonde man en vrou in die oprit van ’n huis aangetref het. Die man het skietwonde aan sy skouer en arm opgedoen en is in ’n ernstige toestand na ’n hospitaal gehaas. Die vrou het geringe beserings in die voorval opgedoen en is ook na ’n hospitaal vervoer. Die toepaslike owerhede was op die toneel om ondersoek in te stel. Maroela Media het die polisie genader vir kommentaar en wag op terugvoer.